ΓΡΑΠΤΗ ΕΡΩΤΗΣΗ E-1285/98

υποβολή: Gerardo Fernández-Albor (PPE) προς την Επιτροπή

(29 Απριλίου 1998)

Θέμα: Προώθηση συμφωνιών συνδέσεως με την Ιβηρική Αμερική

Στο πλαίσιο της εξαγγελίας των πολιτικών προτεραιοτήτων της για το τρέχον έτος η Επιτροπή, αφού αναγνωρίζει ότι η Ευρωπαϊκή Ένωση πρέπει να διευρύνει τις δυνατότητές της για συλλογική δράση στον τομέα των εξωτερικών σχέσεων ώστε να ανταποκριθεί τοιουτοτρόπως στις αυξανόμενες απαιτήσεις των πολιτών της για μεγαλύτερη ενότητα, συνοχή και αποτελεσματικότητα στην υπηρεσία της ειρήνης, επισημαίνει την ιδιαίτερη προσοχή που πρέπει να προσδώσει στις σχέσεις με την Ιβηρική Αμερική μέσω της προώθησης συμφωνιών συνδέσεως.

Δεδομένης της κεφαλαιώδους σπουδαιότητας που έχουν οι σχέσεις της Ευρωπαϊκής Ένωσης με την Ιβηρική Αμερική, ο στόχος αυτός της Επιτροπής προσλαμβάνει όντως ιδιαίτερη σημασία για την αποτελεσματική αποτίμηση των πολιτικών προτεραιοτήτων της Ευρωπαϊκής Ένωσης στη διάρκεια του τρέχοντος έτους.

Μπορεί η Επιτροπή να μας αναφέρει ποιες είναι οι υφιστάμενες προοπτικές για την προώθηση των εν λόγω συμφωνιών συνδέσεως με την Ιβηρική Αμερική στη διάρκεια του τρέχοντος έτους και τι προβλέψεις υπάρχουν αυτή τη στιγμή σε σχέση με τη σύναψη των προειρημένων συμφωνιών;

Απάντηση του κ. Marín εξ ονόματος της Επιτροπής

(29 Μαΐου 1998)

Η σύσφιγξη των σχέσεων μεταξύ της Κοινότητας και της Λατινικής Αμερικής αποτελεί μια από τις προτεραιότητες της εξωτερικής πολιτικής της Κοινότητας όπως ορίζεται στο έγγραφο της Επιτροπής "Γενικές κατευθύνσεις για τη συνεργασία με τη Λατινική Αμερική 1996-2000"(1).

Η εν λόγω σύσφιγξη των σχέσεων πραγματοποιείται σε πολιτικό, εμπορικό επίπεδο και στον τομέα της συνεργασίας. Σε πολιτικό επίπεδο, εκτός από τις συναντήσεις σε επίπεδο υπουργών με την ομάδα του Σαν Χοσέ και την ομάδα του Ρίο, πρέπει να υπογραμμισθεί η θεσμοθέτηση του πολιτικού διαλόγου με τις διάφορες περιφερειακές ομάδες. Πράγματι, η υπουργική συνδιάσκεψη Κοινότητας/ομάδας του Σαν Χοσέ (Σαν Χοσέ- 10 Φεβρουαρίου 1998), που τόνισε την ανάγκη ανάλυσης των δυνατοτήτων αύξησης και διαφοροποίησης των εμπορικών συναλλαγών και των επενδύσεων των δύο μερών με την προσαρμογή, ενδεχομένως, του πλαισίου εντός του οποίου εξελίσσονται οι εν λόγω εμπορικές σχέσεις, η συνάντηση σε επίπεδο υπουργών Κοινότητας /ομάδας του Ρίο (Παναμάς - 11-12 Φεβρουαρίου 1998) που διαπίστωσε τη σημαντική πρόοδο που σημειώθηκε όσον αφορά τη διοργάνωση και την προετοιμασία της συνάντησης κορυφής των αρχηγών κρατών και κυβερνήσεων Κοινότητας / Λατινικής Αμερικής και Καραϊβικής το 1999, καθώς και η συμβιβαστική λύση για την παγιοποίηση του προγράμματος CEFIR (Centro de formación para la intergración régional), όπου πρέπει να σημειωθεί η προσεχής θέση σε ισχύ της συμφωνίας πλαισίου μεταξύ της Κοινότητας των Άνδεων και της Ευρωπαϊκής Κοινότητας, που θα ενισχύσει έντονα τη συνεργασία μεταξύ των δύο ομάδων.

Όσον αφορά τις διάφορες περιφερειακές ομάδες και χώρες, πραγματοποιήθηκαν συναντήσεις σε επίπεδο υπουργών στο περιθώριο της συνάντησης του Παναμά: η συνάντηση Κοινότητας / Μεξικού ήταν η πρώτη συνάντηση πολιτικού διαλόγου που προβλεπόταν στις συμφωνίες που υπεγράφησαν μεταξύ της Κοινότητας και του Μεξικού στις 8 Δεκεμβρίου 1997; η συνάντηση Κοινότητας / Χιλής, κατά την οποία συζητήθηκε, ιδίως, η εφαρμογή της συμφωνίας πλαισίου για τη συνεργασία μεταξύ της Κοινότητας και της Χιλής ενόψει της εγκαθίδρυσης, στο μέλλον, πολιτικής και οικονομικής σύνδεσης; και τέλος, η συνάντηση Κοινότητας/Mercosur κατά την οποία επιβεβαιώθηκε εκ νέου το αμοιβαίο ενδιαφέρον για εμβάθυνση των σχέσεων μεταξύ τους, ιδίως, στους τομείς του εμπορίου, των επενδύσεων και της συνεργασίας. Οι εν λόγω συναντήσεις αποδεικνύουν τον δυναμισμό που παρατηρείται στις σχέσεις Κοινότητας/Λατινικής Αμερικής. Εξάλλου, η Κοινότητα συμμετέχει στη θεσμική στήριξη και την εδραίωση της διαδικασίας εκδημοκρατισμού στην περιοχή.

Όσον αφορά τις εμπορικές συναλλαγές και την περιφερειακή ολοκλήρωση, οι προσπάθειες ανάπτυξης των συμφωνιών πλαισίων με τη Mercosur αφενός και τη Χιλή αφετέρου αποσκοπούν στη σύναψη, στο μέλλον, συμφωνιών διαπεριφερειακής σύνδεσης, στην εφαρμογή της ενδιάμεσης συμφωνίας και στην πρόταση της οδηγίας σχετικά με την παροχή συμπληρωματικής εντολής για διαπραγματεύσεις, όπως προβλέπεται στη συμφωνία πολιτικών και εμπορικών διαβουλεύσεων με το Μεξικό; η παράταση της ισχύος του συστήματος γενικευμένων δασμολογικών προτιμήσεων (ΣΓΠ) της ομάδας των Άνδεων, ο ειδικός διάλογος για τα ναρκωτικά καθώς και η 5η συνεδρίαση υψηλού επιπέδου για οικονομικά και εμπορικά θέματα μεταξύ της Κοινότητας/ομάδας του Ρίο (6 Μαΐου 1998) και το επιχειρηματικό φόρουμ του Λονδίνου (25-26 Μαΐου 1998) με την ομάδα των Άνδεων.

Όσον αφορά τη συνεργασία για την ανάπτυξη, πρέπει να σημειωθεί ότι η κοινοτική ενίσχυση είναι η μεγαλύτερη (62 % του συνόλου) από όλες τις δημόσιες ενισχύσεις για την ανάπτυξη που λαμβάνει η Λατινική Αμερική. Η στρατηγική της συνεργασίας αποσκοπεί στη στήριξη των οικονομικών μεταρρυθμίσεων και τη βελτίωση της διεθνούς ανταγωνιστικότητας, χωρίς να παραγκωνίζονται τα προγράμματα καταπολέμησης της φτώχειας και της περιθωριοποίησης. Τέλος, σημειώνεται ιδιαίτερα δραστήρια συμμετοχή στους τομείς όπου υπάρχει αλληλεξάρτηση, όπως το περιβάλλον, τα ναρκωτικά, ο πληθυσμός, η επιστήμη και τεχνολογία και ο πολιτιστικός τομέας.

Ξεκίνησε η διαδικασία για την υποβολή στην επιτροπή αναπτυσσομένων χωρών/ΑΛΑ του Συμβουλίου (αναπτυσσόμενες χώρες της Λατινικής Αμερικής και της Ασίας) πολυετών κατευθύνσεων ανά χώρα. Οι κατευθύνσεις αυτές πρόκειται να καθορίσουν συγκεκριμένους πρωταρχικούς άξονες συνεργασίας της Κοινότητας με τις χώρες της Λατινικής Αμερικής.

(1) έγγρ.COM(95)495 τελικό.